
[bookmark: TextBodyBegin]Parlamentul European,
–	având în vedere cererea de ridicare a imunității deputatului Fulvio Martusciello, primită prin scrisoarea din 6 mai 2025 din partea Serviciului public federal belgian pentru afaceri externe, comerț exterior și cooperare pentru dezvoltare, care a transmis o cerere, cu data de 16 aprilie 2025, din partea Parchetului Federal al Belgiei în legătură cu procedurile penale care urmează să fie inițiate împotriva lui Fulvio Martusciello, și anunțată în plen la 21 mai 2025,
–	având în vedere audierea deputatului Fulvio Martusciello la 24 martie 2026, în conformitate cu articolul 9 alineatul (6) din Regulamentul său de procedură,
–	având în vedere articolele 8 și 9 din Protocolul nr. 7 privind privilegiile și imunitățile Uniunii Europene, precum și articolul 6 alineatul (2) din Actul din 20 septembrie 1976 privind alegerea membrilor Parlamentului European prin vot universal direct,
–	având în vedere hotărârile Curții de Justiție a Uniunii Europene din 21 octombrie 2008, 19 martie 2010, 6 septembrie 2011, 17 ianuarie 2013 și 19 decembrie 2019[footnoteRef:2], [2:  	Hotărârea Curții de Justiție din 21 octombrie 2008, Marra/De Gregorio și Clemente, C-200/07 și C-201/07, ECLI:EU:C:2008:579, Hotărârea Tribunalului din 19 martie 2010, Gollnisch/Parlamentul, T-42/06, ECLI:EU:T:2010:102, Hotărârea Curții de Justiție din 6 septembrie 2011, Patriciello, C- 163/10, ECLI: EU:C:2011:543; Hotărârea Tribunalului din 17 ianuarie 2013, Gollnisch/Parlamentul, T-346/11 și T-347/11, ECLI:EU:T:2013:23, Hotărârea Curții de Justiție din 19 decembrie 2019, Junqueras Vies, C-502/19, ECLI:EU:C:2019:1115.] 

–	având în vedere articolul 5 alineatul (2), articolul 6 alineatul (1) și articolul 9 din Regulamentul său de procedură,
–	având în vedere raportul Comisiei pentru afaceri juridice (A10-0154/2026),
[bookmark: _Hlk223949138][bookmark: _Hlk210982066]A.	întrucât, la 6 mai 2025 Serviciul public federal belgian pentru afaceri externe, comerț exterior și cooperare pentru dezvoltare a transmis o cerere din partea procurorului federal, datată 16 aprilie 2025, pentru ridicarea imunității lui Fulvio Martusciello, deputat în Parlamentul European ales în Italia, în legătură cu procedurile penale care urmează să fie inițiate împotriva sa pentru presupuse acte de corupție;
[bookmark: _Hlk223949179]B.	întrucât o anchetă amplă privind societatea Huawei ar fi adus dovezi serioase cu privire la existența unei organizații criminale al cărei scop ar fi fost să influențeze deciziile instituțiilor Uniunii prin coruperea unor deputați în Parlamentul European; întrucât ancheta respectivă pare să fi scos la iveală mai multe presupuse acte de corupție despre care se prezumă că au fost comise în mod repetat între 2021 și 2024; întrucât schema de corupție ar fi luat diverse forme, inclusiv invitarea unor deputați în Parlamentul European la evenimente sprijinite de Huawei, aparent în schimbul adoptării unor poziții politice favorabile societății respective, precum și oferirea de cadouri excesive, cum ar fi cheltuieli de masă și de deplasare, sau invitații periodice la meciuri de fotbal în afara cadrului Parlamentului European;
[bookmark: _Hlk223949214]C.	întrucât, potrivit cererii de ridicare a imunității, în februarie 2021, mai mulți deputați în Parlamentul European au trimis o scrisoare către trei comisari cu scopul de a influența politica Uniunii privind implementarea tehnologiei 5G în Europa, în special în ceea ce privește sprijinul acordat întreprinderilor din afara Uniunii, cum ar fi Huawei; întrucât ancheta pare să fi fost în măsură să stabilească o cale clară de la crearea scrisorii până la diseminarea, impactul și facturarea acesteia, ceea ce pare să confirme că scrisoarea ar face parte dintr-un circuit care a depășit influența sau activitățile de lobby, pentru a se înscrie într-un context de corupție; întrucât se presupune că principalul susținător al redactării scrisorii a fost Fulvio Martusciello care este primul semnatar al scrisorii și care ar fi fost plătit, prin circuite financiare complexe care au încercat să disimuleze presupusul pact, pentru a se implica în acte de corupție în exercitarea influenței sale politice;
D.	întrucât se presupune, de asemenea, că Fulvio Martusciello s-a implicat activ în promovarea intereselor Huawei, ca parte a presupusului pact de corupție, prin depunerea de amendamente la un proiect de rezoluție referitoare la politica Uniunii în domeniul concurenței care pare să fi fost formulate în interesul Huawei și elaborate în perioada ianuarie 2021-martie 2021 – și anume în același interval de timp ca și crearea și difuzarea scrisorii menționată în considerentul C – și prin facilitarea participării studenților din circumscripția sa la Academia Huawei pentru a obține voturi care să permită realegerea sa în Parlament;
[bookmark: _Hlk223949297]E.	întrucât Fulvio Martusciello a fost reales în Parlamentul European la alegerile europene din iunie 2024 și, prin urmare, era deputat în Parlamentul European la momentul săvârșirii presupusei infracțiuni;
F.	întrucât Parlamentul nu poate fi asimilat unei instanțe judecătorești și în contextul unei proceduri de ridicare a imunității, deputatul în cauză nu poate fi considerat „persoană acuzată”[footnoteRef:3]; [3:  	Hotărârea Tribunalului din 30 aprilie 2019, Briois/Parlamentul, T-214/18, ECLI:EU:T:2019:266.] 

G.	întrucât scopul imunității parlamentare prevăzute de Protocolul nr. 7 privind privilegiile și imunitățile Uniunii Europene este de a proteja Parlamentul și pe deputații săi de proceduri judiciare în legătură cu activitățile desfășurate în exercitarea funcțiilor parlamentare și care nu pot fi disociate de aceste funcții;
H.	întrucât, în conformitate cu articolul 5 alineatul (2) din Regulamentul său de procedură, imunitatea parlamentară nu este un privilegiu personal al deputaților, ci o garanție pentru independența Parlamentului European în ansamblu și a membrilor săi;
I.	întrucât articolul 8 din Protocolul nr. 7 privind privilegiile și imunitățile Uniunii Europene prevede că membrii Parlamentului European nu pot fi cercetați, reținuți sau urmăriți datorită opiniilor sau voturilor exprimate în cadrul exercitării funcțiilor lor; întrucât presupusa infracțiune nu are legătură cu o opinie sau vot exprimat de Fulvio Martusciello în exercitarea funcțiilor sale, în sensul articolului 8 din protocolul respectiv;
J.	întrucât articolul 9 primul paragraf litera (b) din Protocolul nr. 7 privind privilegiile și imunitățile Uniunii Europene stipulează că, pe durata sesiunilor Parlamentului European, membrii acestuia beneficiază, pe teritoriul oricărui alt stat membru, de exceptare privind orice măsură de detenție sau urmărire penală;
[bookmark: _Hlk228970940]K.	întrucât ancheta a vizat multe persoane, nu numai pe Fulvio Martusciello; întrucât cererea de ridicare a imunității deputatului Fulvio Martusciello pare să rezulte dintr-o anchetă mai amplă privind presupusele practici de corupție și nu pare să vizeze activitatea sa politică; întrucât Parlamentul nu a putut stabili existența fumus persecutionis, adică nu rezultă că intenția care stă la baza procedurii judiciare în cauză este de a prejudicia activitatea politică a lui Fulvio Martusciello în calitatea sa de deputat în Parlamentul European și, prin urmare, independența Parlamentului,
[bookmark: _Hlk223949317]1.	hotărăște să ridice imunitatea deputatului Fulvio Martusciello;
2.	încredințează Președintei sarcina de a transmite imediat prezenta decizie, precum și raportul comisiei competente autorității competente a Regatului Belgiei și deputatului Fulvio Martusciello.




image1.png




